Seksturnera

Välimus

Seksturnera on väike harunev põõsas. Taim kasvab üldiselt kuni 60 cm pikkuseks, kuid tema kasv võib ulatuda kuni 2 meetrini. Seksturnera oksad on silindrilise kujuga ning punakaspruuni värvi. Seksturnera lühikese rootsuga helerohelised lehed on pehmed ja läikivad. Kuju poolest on lehed laisüstjad ning servast 3–6 hambaga. Lehtede leheserv on käändunud ja lehealusel asetseb kaks nektarinääret. Seksturnera üksikud suured kollast värvi õied paiknevad ülemiste lehtede kaenlas. Vili on väike ümar ning karpja kujuga.

Leviala

Seksturnera on levinud Kesk- ja Ladina-Ameerikas ning Lõuna-Aafrikas. Seksturnera kasvab poolkuival pinnasel päikese käes, eelistades kasvuks kuivasid, liivaseid ja kiviseid pindu. Taim kannatab temperatuure kuni –5 kraadi. Seksturnrea looduslik varu on otsakorral. Droogi saadakse kultuurtaimedelt, mida kasvatatakse põhiliselt Mehhikos.

Keemiline koostis

Seksturnera eeterlik õli sisaldab tümooli (0,5–1%), 1,8-tsineooli (11%), α-kopaeeni, γ-kadineeni, kalameeni, α- ja β-pineeni, p-tsümeeni (2%). Lisaks leiduvad eeterlikus õlis alkaloidid, tanniinid (4%), vaik (7–14%) hüdrokinoonglükosiidid (0,2–0,7% arbutiniin), tsüanogeensed glükosiidid (tetrafülliin B ehk barteriin), flavonoidid, damianiin (7%), süsivesikud (kummilima 13,5%, tärklis 6%) ning mineraalained (kroom, mangaan, fosfor, seleen, magneesium).

Kasutamine ravimtaimena

Seksturnerat kasutatakse peamiselt seksuaalhäirete ennetamiseks ja raviks. Juba maiad tundsid seksturnera suguiha suurendavat toimet, nemad tarvitasid taime ka peapöörituse korral. Euroopas võeti ta kasutusele samal otstarbel, aga ka toonikumina. Ameerikas on seksturnerat hakatud reklaamima eelkõige vanurite armurohuna. Seksturnerat soovitatakse samuti vaimse stressi korral ning füüsilise ja vaimse võimekuse suurendamiseks. Suurbritannias kasutatakse seksturnerat depressioonivastase vahendina. Samuti on seksturnera leidnud kasutust homöopaatilistes preparaatides.
Meestel suurendab ja taastab seksturnera suguiha, tõstab potentsi ja leevendab orgasmihäireid. Taime kasutatakse samuti impotentsi, enneaegse ejakulatsiooni ja eesnäärmevaeguste korral. Naistel stimuleerib seksturnera emakalihast, aitab frigiidsuse, tupeerituse, valuliku menstruatsiooni ja üldiste menopausiga seostuvate probleemide vastu.
Mõningail andmeil leevendab seksturnera peavalu, suurendab uriinieritust, põhjustab kerget eufooriat ning alandab vere suhkrusisaldust. Samuti toimib nõrgalt lahtistavalt ja uriinieritust soodustavalt. Seksturnera toimete hulka arvatakse ka söögiisu ja seedetegevuse suurendamine ning taime kasutatakse haigusest taastumisega seotud nõrkuse leevendamiseks. 
Seksturnera võib avaldada koostoimet suhkurtõveravimitega ja takistada raua imendumist, mistõttu soovitatakse seksturnera manustamise ajal süüa rauarikkaid toite. Raseduse ja rinnaga toitmise ajal vältida või kasutada väikseid koguseid.
Seksturnerale omistatakse hulgaliselt mõjusid, kuid puudub põhjalik teadustöö, mis toimeid kinnitaks. Kui taim kahe kuu jooksul mõju ei avalda, tuleks selle edaspidisest kasutamisest loobuda. 
Ajaloolised andmed seksturnera toimete kohta võivad tuleneda asjaolust, et taime ei kasutatud puhtal kujul, vaid taim oli koostisosa ravimtaimesegus. Seksturnerat sobib kasutada koos serenoapalmiga seksuaalse neuroosi vastu, koos hariliku kaeraga depressiooni vastu, koos tihasheinaga või nõianõgesega ärevuse vastu.
Seksturnera taimed korjatakse õitsemisest viljumiseni. Droogiks kasutatakse taime õisi ja lehti. Kuivatatud droogi lõhn on meeldiv, maitse mõrkjas. Taim kuivatatakse ning kasutatakse segudes, infusioonides, vedelekstraktides ja tablettides.

Muud kasutusalad

Põhitoimest tulenevalt on seksturneast valmistatud tseremoniaalset pulmajooki. Mehhikos kasutatakse seksturnerat tee aseainena ja alkohoolsete jookide maitsestamiseks. Kasutatakse samuti toitude ja jookide maitsestamiseks.